Na temelju članka 20. Zakona o kulturnim vijećima i financiranju javnih potreba u kulturi („Narodne novine“, broj 83/22) i članka 37. Statuta Grada Šibenika („Službeni glasnik Grada Šibenika“, broj 2/21), Gradsko vijeće Grada Šibenika na 12. sjednici održanoj dana 19. prosinca 2022. godine, donosi

**ODLUKU**

**o osnivanju Kulturnog vijeća Grada Šibenika**

Članak 1.

Ovom Odlukom osniva se Kulturno vijeće Grada Šibenika (u daljnjem tekstu: Vijeće) kao stručno savjetodavno tijelo za pojedina područja umjetničkog i kulturnog stvaralaštva, te utvrđuje njegov djelokrug, broj članova, zadaće, način rada i odlučivanja.

Članak 2.

Vijeće ima pet članova od kojih je jedan predsjednik Vijeća. Rješenje o imenovanju predsjednika i članova Vijeća donosi gradonačelnik Grada Šibenika.

Postupak imenovanja članova Vijeća pokreće pročelnik Upravnog odjela Grada nadležnog za kulturu, na način da uputi pozive institucijama i udrugama iz područja umjetnosti i kulture da podnesu pisane i obrazložene prijedloge osoba za imenovanje za članove Vijeća, s područja kulture i umjetnosti kojima se bave.

Rok za podnošenje prijedloga u smislu stavka 2. ovog članka ne može biti kraći od 15 dana od dana upućivanja poziva.

Za članove Vijeća imenuju se umjetnici, stručnjaci i kulturni djelatnici istaknuti u područjima umjetnosti i kulture prema proceduri propisanoj Zakonom o kulturnim vijećima i financiranju javnih potreba u kulturi (u daljnjem tekstu: Zakon).

Članovi Vijeća imenuju se na vrijeme od četiri godine.

Gradonačelnik može član-a/ove Vijeća razriješiti i prije isteka vremena iz stavka 3. ovoga članka ako:

- podnese zahtjev za razrješenje;

- se protivno odredbi članka 23. Zakona nije izuzeo iz raspravljanja i odlučivanja;

- ne ispunjava ili neuredno ispunjava obveze utvrđene Zakonom ili drugim propisima te

ovom Odlukom i Poslovnikom Vijeća;

- svojim djelovanjem ili ponašanjem narušava ugled Vijeća ili Grada Šibenik;

- je pravomoćno osuđen za kazneno djelo.

Članak 3.

Vijeće kontinuirano prati i razmatra stanje u pojedinim područjima umjetničkog i kulturnog stvaralaštva, daje prijedloge za poticanje njihova razvitka i unaprjeđenja, predlaže ciljeve kulturne politike i mjere za njihovo provođenje, stručne podloge i mišljenja te obavlja i druge poslove sukladno Zakonu.

Vijeće u svom radu:

- stručno vrednuje i ocjenjuje programe i projekte prijavljene na javni poziv;

- predlaže kriterije vrednovanja programa i projekata;

- posebno razmatra mjere za poticanje i promicanje profesionalnoga kulturnog i

umjetničkog stvaralaštva i kulturnog amaterizma u području svoje nadležnosti, te

gradonačelniku predlaže mjere za njihovo unaprjeđenje;

- posebnu pozornost posvećuje promicanju hrvatskog umjetničkog stvaralaštva u

inozemstvu, kao i mjerama koje omogućuju hrvatskoj javnosti da se upoznaje s

priznatim vrijednostima i suvremenim nastojanjima u umjetnosti i kulturi drugih

naroda, po potrebi uspostavljajući vezu i međusobnu razmjenu mišljenja;

- polazeći od potreba u kulturi i umjetnosti svih manjina, marginaliziranih i ranjivih

skupina društva, posebnu pozornost posvećuje promicanju njihovih potreba u kulturi,

kao i njihovu stvaralaštvu te potiču promicanje dijaloga, kulturne raznolikosti i

uključivosti.

Vijeće daje savjet gradonačelniku prije utvrđivanja visine sredstava za rad ustanova u kulturi, u dijelu koji se odnosi na programe i projekte ustanova.

Stručne, administrativne, tehničke i druge poslove potrebne za rad Vijeća obavlja Upravni odjel za društvene djelatnosti.

Članak 4.

Područja djelovanja Vijeća su:

* inovativni i kulturno-umjetnički amaterizam;
* kazališna, glazbena i glazbeno-scenska djelatnost;
* zaštita i očuvanje pokretnih i nepokretnih kulturnih dobara;
* muzejsko-galerijska djelatnost i likovna umjetnost;
* knjižnična, nakladnička i knjižarska djelatnost;
* vizualna umjetnost.

Članak 5.

Vijeće donosi Poslovnik o radu kojim pobliže uređuje način rada.

Vijeće nakon provedenog postupka vrednovanja programa i projekata dostavlja gradonačelniku svoj prijedlog koji sadrži popis programa i projekata s predloženim iznosom financijske potpore.

Vijeće daje pisana mišljenja i prijedloge vezane uz predlaganje ciljeva lokalne politike i za njezino provođenje.

Članak 6.

Član Vijeća dužan je izuzeti se iz raspravljanja i odlučivanja ako je predlagatelj programa i projekta koji je predmet rada Vijeća pravna osoba u kojoj je on ili s njim povezana osoba vlasnik, dioničar, imatelj udjela, član upravljačkog ili nadzornog tijela pravne osobe, ravnatelj ili drugi voditelj poslovanja te pravne osobe te ako je on ili s njim povezana osoba u ugovornom ili drugom odnosu s predlagateljem programa ili projekta.

Povezane osobe u smislu stavka 1. ovog članka su srodnik po krvi u ravnoj liniji, a u pobočnoj liniji do četvrtog stupnja zaključno, bračni ili izvanbračni drug, životni partner ili neformalni životni partner te posvojitelj ili posvojenik, partner-skrbnik ili osoba pod partnerskom skrbi.

Članovi Vijeća dužni su potpisati izjavu o nepristranosti i povjerljivosti te izjavu o nepostojanju sukoba interesa kojom potvrđuju da će procjenjivati samo one prijedloge u vezi s kojima nemaju nikakve materijalne ili druge interese.

Članak 7.

Na pitanja koja nisu uređena ovom Odlukom primjenjuje se Poslovnik o radu Kulturnog vijeća Grada Šibenika i Zakon o kulturnim vijećima i financiranju javnih potreba u kulturi („Narodne novine“, broj 83/22).

Ova Odluka stupa na snagu dan nakon donošenja i objavit će se u „Službenom Glasniku Grada Šibenika“.

Stupanjem na snagu ove Odluke prestaje važiti Odluka o osnivanju Kulturnog vijeća Grada Šibenika („Službeni glasnik Grada Šibenika“, broj 1/05, 9/09, 2/18).

KLASA: 611-09/22-01/3

URBROJ: 2182-1-05/1-22-4

U Šibeniku, 19. prosinca 2022.

GRADSKO VIJEĆE GRADA ŠIBENIKA

PREDSJEDNIK

dr.sc.Dragan Zlatović,v.r.